‘તનુ વેડ્સ મનુ’ સિરીઝ અને ‘રાંઝણા’ જેવી સેન્સિટિવ ફિલ્મ ડિરેક્ટ કરી ચૂકેલા આનંદ એલ. રાયના હોમ-પ્રોડક્શનમાં બનેલી ‘નિલ બટે સન્નાટા’માં સ્વરા ભાસ્કર, રત્ના પાઠક શાહ અને ટીનેજ આર્ટિસ્ટ રિયા છે. ન ભણવાથી શું ગુમાવ્યું એ જાણતી એક મા પોતાની દીકરીને ભણાવવા માટે મહેનત કરે છે, પણ એક સમય એવો આવી જાય છે કે દીકરી પોતે જ માને કહી દે છે કે હું બેસ્ટ માક્ર્સ લઈ આવી પણ જઈશ તો તારી પાસે મેડિકલ કે આર્કિટેક્ચરની ફી ભરવાના પૈસા છે ખરા? લોકોનાં કપડાં ધોઈને ગુજરાન ચલાવતી મા (સ્વરા ભાસ્કર) જ્યારે દીકરી અપ્પુ (રિયા)ના મોઢે આ સાંભળે છે ત્યારે નૅચરલી તેની આંખો ખૂલી જાય છે. પણ એ જ સમયે તેને તેની શેઠાણી (રત્ના પાઠક શાહ) કહે છે કે રડીને બેસી રહેવા કરતાં તું પણ નવેસરથી જિંદગી શરૂ કર. શેઠાણીની વાત માનીને હવે મા પણ નક્કી કરે છે કે તે પણ ભણવા બેસશે અને પૈસા કમાઈ શકાય એવી નોકરી માટે મહેનત શરૂ કરશે.